Diari Oficial de la Generalitat Valenciana


Sumari del DOGV 7921, del 21-11-2016 (2016/9238)

RESOLUCIÓ de 17 de novembre de 2016, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7921

Data del DOGV
:   21-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9238


Data del document
:   17-11-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 17 de novembre de 2016, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2016/9238]  
La Llei 4/1998, d'11 de juny, de la Generalitat, del Patrimoni Cultural Valencià, va crear, per l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, la utilització, la integració en els arxius, l'exclusió d'aquests i la inutilitat administrativa dels documents. D'altra banda, en l'article 84.1 de la mateixa llei s'estableix que reglamentàriament es determinaran el termini de vigència administrativa i la resta de normes relatives a la circulació, la conservació i la qualificació dels documents de les distintes administracions de la Comunitat Valenciana, així com a la destrucció dels no reservats a la conservació permanent.  
Posteriorment, la Llei 3/2005, de 15 de juny, de la Generalitat, d'Arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desplegament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regulen la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En aquest decret s'estableix, en l'article 17.1, que les propostes de taules de valoració documental que hagen sigut objecte d'un informe favorable de la Junta Qualificadora de Documents Administratius seran aprovades per mitjà d'una resolució del conseller competent en matèria de cultura.  
En la sessió celebrada el dia 20 d'octubre de 2016, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em confereix l'article 28.e de la Llei 5/1983, de 30 de desembre, del Consell, resolc:  
  
  
Primer  
Aprovar i fer públiques les taules de valoració documental presentades per les diferents comissions de valoració documental de l'Administració que han obtingut l'informe favorable de la Junta Qualificadora de Documents Administratius en la sessió celebrada el dia 20 d'octubre de 2016:  
- Codi 00417. Reclamacions derivades de l'assistència sanitària.  
- Codi 00661. Informes de l'Equip Tècnic Judicial de Menors.  
- Codi 00956. Expedients de reconeixement del grau de discapacitat.  
- Codi 00750. Expedients d'ajudes a programes de serveis socials especialitzats per a persones amb discapacitat.  
El resum de les taules de valoració documental aprovades figura com a annex de la present resolució.  
  
Segon  
D'acord amb el que preveu l'article 39 de la Llei 39/2015, d'1 d'octubre, del Procediment Administratiu Comú de les Administracions Públiques, la present resolució tindrà efectes plens als tres mesos de ser publicada en el Diari Oficial de la Generalitat Valenciana, i estarà condicionada, en tot cas, al fet que durant aquest termini de temps no hi haja constància de la interposició de cap recurs.  
  
Contra la present resolució, que posa fi a la via administrativa, de conformitat amb el que disposa l'article 114 de la Llei 39/2015, d'1 d'octubre, del Procediment Administratiu Comú de les Administracions Públiques, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà del dia en què es publique la present resolució, de conformitat amb el que estableixen els articles 10 i 46 de la Llei 29/1998, de 13 de juny, reguladora de la jurisdicció contenciosa administrativa.  
  
En tot cas, les institucions i els organismes afectats no podran procedir a l'eliminació de la documentació fins que la resolució, en cas de ser impugnada, adquirisca fermesa legal.  
  
València, 17 de novembre de 2016. El conseller d'Educació, Investigació, Cultura i Esport: Vicent Marzà Ibáñez.  
  
  
ANNEX  
  
Codi: 00398  
Sèrie documental: Reclamacions derivades de l'assistència sanitària  
Òrgan productor: Conselleria de Sanitat Universal i Salut Pública / Sotssecretaria General d'Inspecció Sanitària i Prevenció de Riscos Laborals (PRL) / Servei d'Inspecció de Serveis Sanitaris  
Funció: Tramitar i resoldre els assumptes relatius a reclamacions o denúncies, que, pel seu contingut, es considere que han de ser resoltes per la Inspecció de Serveis Sanitaris  
Data dictamen: 20 d'octubre de 2016  
Dictamen: Conservació permanent  
S'estableix la seua transferència a l'Arxiu Històric de la Comunitat Valenciana als 10 anys  
  
  
Codi: 00414  
Sèrie documental: Informes de l'Equip Tècnic Judicial de Menors  
Òrgan productor: Conselleria d'Igualtat i Polítiques Inclusives / Direcció Territorial d'Alacant / Servei del Menor i Igualtat / Equip Tècnic Judicial de Menors  
Funció: Informar el Ministeri Fiscal sobre la situació psicològica, educativa i familiar del menor, així com sobre el seu entorn social, i en general, sobre qualsevol altra circumstància rellevant en l'aplicació de la legislació reguladora de la responsabilitat penal dels menors  
Data dictamen: 20 d'octubre de 2016  
Dictamen: Eliminació total als 10 anys  
Es conservarà un expedient de cada any i un exemplar de cada tipus de formulari que s'utilitze com a mostra de la sèrie documental  
  
  
Codi: 00675  
Sèrie documental: Expedients de reconeixement del grau de discapacitat  
Òrgan productor: Conselleria d'Igualtat i Polítiques Inclusives / Direcció General de Diversitat Funcional / Servei d'Atenció Social i Promoció de l'Autonomia Personal de les Persones amb Diversitat Funcional  
Funció: Qualificació del grau de discapacitat, que permet l'accés del ciutadà als beneficis, drets econòmics i serveis o prestacions que els organismes públics atorguen  
Data dictamen: 20 d'octubre de 2016  
Dictamen: Eliminació total als 5 anys de la defunció de la persona. Es conservarà un expedient de cada any i un exemplar de cada tipus de formulari que s'utilitze com a mostra de la sèrie documental  
  
  
Codi: 00833  
Sèrie documental: Expedients d'ajudes a programes de serveis socials especialitzats per a persones amb discapacitat  
Òrgan productor: Conselleria d'Igualtat i Polítiques Inclusives / Direcció General de Diversitat Funcional / Servei d'Atenció Social i Promoció de l'Autonomia Personal de les Persones amb Diversitat Funcional  
Funció: Concessió d'ajudes en matèria de serveis socials especialitzats en el sector de diversitat funcional  
Data dictamen: 20 d'octubre de 2016  
Dictamen: Eliminació parcial:  
Conservació permanent dels expedients generals  
Eliminació dels expedients de sol·licituds individuals als 5 anys